Diari Oficial de la Generalitat Valenciana


Sumari del DOGV 6948, del 22-01-2013 (2013/538)

ORDE 13/2012, de 28 de desembre, de la Conselleria de Benestar Social per la qual es regula i convoca el programa per a finançar estades en centres de dia per a persones majors dependents en l'any 2013.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6948

Data del DOGV
:   22-01-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/538


Data del document
:   28-12-2012

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública

ORDE 13/2012, de 28 de desembre, de la Conselleria de Benestar Social per la qual es regula i convoca el programa per a finançar estades en centres de dia per a persones majors dependents en l'any 2013. [2013/538]
El fenomen de la dependència és objecte d'una creixent atenció, tant des de les administracions públiques com des dels sectors professionals i les organitzacions socials, ja que la falta d'autonomia personal per a dur a terme alguna de les activitats bàsiques de la vida diària no afecta només les persones que en patixen directament, sinó també les famílies i la societat en el conjunt.
La família i les residències de tercera edat han sigut els pilars bàsics sobre els quals s'ha sostingut l'atenció social al problema de la dependència. No obstant això, els nivells de dependència són molt variats i, per això, necessiten també respostes molt variades: s'imposa la diversificació dels programes orientats a l'atenció de les persones dependents i, des de la perspectiva de l'administració pública, la creació de nous recursos alternatius a la clàssica atenció residencial.
La resposta idònia per a atendre les persones dependents no sempre és un recurs residencial. Més encara, els professionals coincidixen en el fet que el millor per a la persona major és mantindre's, sempre que siga possible, en el seu entorn més pròxim, a casa i amb la família.
El centre de dia pot constituir una resposta òptima per a ajudar les famílies que volen continuar atenent les persones majors en l'àmbit familiar i no els és possible compatibilitzar esta atenció amb altres obligacions familiars i laborals.
La Llei 39/2006, de 14 de desembre, de Promoció de l'Autonomia Personal i Atenció a les Persones en Situació de Dependència, ha regulat les condicions bàsiques de promoció de l'autonomia personal i d'atenció de les persones en situació de dependència per mitjà de la creació d'un Sistema per a l'Autonomia i Atenció de la Dependència (SAAD), amb la col·laboració i participació de totes les administracions públiques. El SAAD respon a una acció coordinada i cooperativa de l'Administració General de l'Estat i de les comunitats autònomes que preveu mesures en totes les àrees que afecten les persones en situació de dependència. En este sentit, per mitjà del Decret 18/2011, de 25 de febrer, el Consell establix el procediment per a reconéixer el dret a les prestacions del sistema valencià per a les persones en situació de dependència.
La llei esmentada establix un catàleg de prestacions i servicis d'atenció a les persones en situació de dependència, entre els quals inclou el servici d'atenció en centres de dia de persones majors en situació de dependència.
La llei esmentada i les normes de desplegament, tant estatals com autonòmiques, incidixen en el sistema d'atenció de les persones majors dependents que ha desplegat el Consell i, concretament, en el programa d'ajudes per a finançar estades en centres de dia de tercera edat, la convocatòria del qual es publica anualment.
Tenint en consideració el que s'acaba d'exposar, es considera necessari que les persones que hagen resultat beneficiàries del programa per a finançar estades en centres de dia per a persones majors dependents en convocatòries anteriors, en puguen continuar sent beneficiàries, sempre que es mantinguen les condicions de caràcter econòmic que van donar lloc a la concessió de l'ajuda en convocatòries anteriors. Per això, han de continuar sent ateses en la convocatòria d'ajudes regulada per esta orde. Així mateix, no es preveu en esta orde de convocatòria d'ajudes la possibilitat d'incloure nous beneficiaris d'este tipus d'ajudes, ja que les persones majors a què se'ls reconega l'any 2013 el grau III o el grau II establits en la Llei 39/2006, segons el calendari d'aplicació de la convocatòria, tindran dret als servicis i prestacions que els determine el seu Programa Individual d'Atenció, per a la qual cosa la Generalitat ha establit altres línies d'actuació per a atendre les persones i a les famílies.
Per tot això, la Generalitat, fent ús de les facultats atribuïdes per l'article 47.11 del text refós de la Llei de la Hisenda Pública de la Generalitat, aprovat pel Decret Legislatiu de 26 de juny de 1991, del Consell, i pel Decret 193/2012, de 21 de desembre, del Consell, pel qual aprova el Reglament Orgànic i Funcional de la Conselleria de Benestar Social (DOCV 6929, de 24.12.2012).
ORDENE
CAPÍTOL I
Ajudes per a finançar estades en centres de dia
per a persones majors dependents
Article 1. Objecte
L'objecte d'esta orde és convocar ajudes per a finançar estades en centres de dia per a persones majors dependents per a l'any 2013.
Article 2. Beneficiaris
Les ajudes convocades per mitjà d'esta orde van destinades a persones que hagen sigut beneficiàries d'ajuda en convocatòries anteriors i mantinguen les condicions que van donar lloc a esta ajuda, en especial, la d'acreditar que no disposen de mitjans suficients per a fer front al cost de la plaça en un centre de dia per a persones majors dependents.
Article 3. Requisits
És un requisit imprescindible ser beneficiari d'estes ajudes durant l'any 2011 o 2012.
Poden sol·licitar la ratificació de l'ajuda per a l'any 2013, sempre que acrediten el manteniment de les condicions que van donar lloc a la concessió de l'ajuda, d'acord amb el que establix l'article 4.2 d'esta orde, presentant la documentació a què es referix l'article 5 d'esta orde.
Article 4. Preus de les places, acreditació d'insuficiència de recursos, determinació de la quantia de l'ajuda i servicis i prestacions que inclou
1. El preu de la plaça, i per tant les quanties que serviran de base per al càlcul de les ajudes per a l'exercici 2013, serà de 845 euros mensuals, IVA i la resta d'impostos exigibles inclosos.
2. Per a acreditar la insuficiència de recursos econòmics per a afrontar els costos de l'estada en un centre de dia per a la tercera edat, es considerarà la capacitat econòmica de la persona beneficiària, de conformitat amb el que establix l'Orde 21/2012, de 25 d'octubre, de la Conselleria de Justícia i Benestar Social, per la qual regula els requisits i condicions d'accés al programa d'atenció a les persones i a les famílies en el marc del Sistema per a l'Autonomia i Atenció de la Dependència a la Comunitat Valenciana.
Es considerarà que el sol·licitant té recursos econòmics suficients i, per tant, no podrà acollir-se a les ajudes establides en esta orde, quan la seua capacitat econòmica, calculada d'acord amb este article, siga igual o superior al cost de la plaça que necessita, d'acord amb els preus que s'indiquen en este article.
3. La determinació de la quantia de les ajudes que concedix la Generalitat es realitza una vegada acreditada la insuficiència de recursos econòmics, i l'import anual de la subvenció que concedix la Generalitat es calcula distribuïda en quantitats mensuals.
L'import el determina la diferència entre la quantitat que el beneficiari pot aportar amb càrrec als ingressos personals i l'import de l'estada a què es referix l'article 4.1. d'esta orde:
Import de l'ajuda = cost de la plaça - aportació del beneficiari.
- L'import serà satisfet directament al centre de dia adherit al Programa Bo Centre de Dia triat pel beneficiari de l'ajuda.
4. L'aportació de l'usuari es calcularà de conformitat amb la participació econòmica del beneficiari en el cost del servici residencial establida en l'Orde 21/2012, de 25 d'octubre, de la Conselleria de Justícia i Benestar Social, esmentada més amunt.
Per a això, es tindran en compte les pensions percebudes per les persones interessades i les dades que subministre l'Agència Estatal de l'Administració Tributària corresponents a l'exercici de 2011.
L'aportació de l'usuari serà satisfeta directament pel beneficiari de l'ajuda al centre adherit al Programa Bo Centre de Dia que haja triat i en què se li preste el servici.
5. Els servicis i prestacions que inclou el preu de la plaça són els que fixa l'article 3 de l'Orde de 13 de desembre de 2006, de la Conselleria de Benestar Social, per la qual regula i convoca el programa per a finançar estades en centres de dia per a persones majors dependents l'any 2007 (DOGV 5.414, 26.12.2006).
Article 5. Documentació
Les persones beneficiàries d'estes ajudes durant els anys 2011 o 2012 que ratifiquen la sol·licitud per a l'exercici 2013 han de presentar davant la Conselleria de Benestar Social la documentació següent:
a) La sol·licitud de ratificació de l'ajuda, d'acord amb el model previst en esta orde, ben firmada pel sol·licitant o el representant legal, que comportarà l'acceptació de les bases d'esta orde de convocatòria d'ajudes per a l'any 2013 (annex 1).
b) L'autorització d'accés a les dades de les persones que formen part de la unitat familiar del sol·licitant, d'acord amb el model previst en esta orde (annex 2).
En el cas que no aporte l'autorització d'accés a les dades firmada pel beneficiari o per les persones que formen part de la unitat familiar (annex 2), ben omplida per a accedir a dades de caràcter personal, ha d'aportar la certificació de la pensió o pensions de l'any 2013, així com la fotocòpia compulsada de la declaració de l'IRPF corresponent a l'exercici 2011 referida a la unitat familiar.
Article 6. Règim d'estades i obligacions dels beneficiaris
1. Els beneficiaris d'ajudes previstes en esta orde, quan reben la notificació de la resolució en què se'ls ratifique l'ajuda per a finançar estades en centres de dia, han de comunicar al centre receptor les dades essencials de la resolució.
2. El beneficiari estarà obligat a observar les normes de convivència i de respecte mutu amb la resta d'usuaris i amb el personal del centre. Esta obligació serà extensiva als familiars de les persones beneficiàries d'ajudes.
Si es produïx un canvi de centre, el beneficiari o el seu representant han de formalitzar un document en el qual figurarà l'acceptació expressa del reglament de règim intern del centre receptor i les altres normes que, si és el cas, dicte la Generalitat en relació amb esta matèria.
3. Així mateix, estarà obligat a comunicar a l'òrgan concedent de l'ajuda l'obtenció d'altres subvencions, ajudes, ingressos o recursos que financen l'objecte d'esta orde de convocatòria. Esta comunicació s'ha d'efectuar tan prompte com es conega i, en tots els casos, abans de la justificació de l'aplicació donada als fons percebuts.
4. Igualment, els beneficiaris estaran obligats a complir les disposicions previstes en l'Orde de 20 de desembre de 2005, de la Conselleria de Benestar Social, per la qual regula l'Estatut dels Usuaris de Centres de Servicis Socials Especialitzats per a l'atenció de persones majors.
5. L'incompliment de qualsevol dels requisits anteriors podrà donar lloc al desistiment sense efectes de la resolució de concessió de l'ajuda econòmica o a la minoració de l'ajuda, després de la tramitació d'un expedient oportú en què es garantirà l'audiència de la persona interessada.
CAPÍTOL II
Procediment
Secció primera
Lloc i termini de presentació de les sol·licituds
Article 7. Lloc de presentació
Les sol·licituds de ratificació d'ajudes es presentaran, juntament amb la documentació requerida en l'article 5 d'esta orde, en la direcció territorial de la Conselleria de Benestar Social de la província de residència del sol·licitant, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 8. Termini de presentació de sol·licituds
El termini de presentació de les sol·licituds s'inicia l'endemà de la publicació d'esta orde i finalitza el 15 de febrer de 2013.
Secció segona
Tramitació, resolució i recursos
Article 9. Tramitació
Per a la tramitació d'estes ajudes se seguix el procediment següent:
1. Els sol·licitants poden efectuar la sol·licitud directament o a través de qualsevol dels centres adherits al bo. En este últim cas, els sol·licitants voluntàriament proporcionaran la informació necessària als centres, a fi que estos la transmeten a la Direcció General d'Acció Social i Majors utilitzant els mitjans telemàtics que pose a la seua disposició per a això la Conselleria de Benestar Social.
2. Independentment de la transmissió telemàtica de les sol·licituds, els centres adherits han d'enviar tota la documentació a les direccions territorials de Benestar Social per tal de registrar-les com correspon, comprovar-les i verificar-les. Poden fer d'ofici el que consideren necessari per a determinar, conéixer i comprovar les dades.
3. Quan la sol·licitud no tinga els requisits exigits o no s'aporte la documentació que resulta exigible d'acord amb esta orde, d'acord amb el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, s'ha de demanar a la persona interessada que esmene la falta o aporte els documents preceptius en el termini de 10 dies, amb la indicació que, en cas de no fer-ho, es considerarà que desistix de la petició, i s'arxivarà la sol·licitud amb els efectes previstos en l'article 42 de la llei esmentada abans.
4. En la fase de tramitació de l'expedient, a la vista de la documentació i de les obligacions que s'adquirixen per la concessió de l'ajuda, es poden demanar informes dels organismes i entitats que es crega oportú i efectuar les comprovacions necessàries sobre l'exactitud de tot això.
Article 10. Criteris per a la concessió de les ajudes
1. Les ajudes previstes en esta orde es dirigixen a les persones beneficiàries d'ajudes l'any 2011 o el 2012, que hagen fet efectiva l'ajuda per mitjà de l'estada en centres de dia adherits al programa. Es considera necessari que hi continuen sent ateses durant l'any 2013, sempre que no es vegen modificades les condicions per les quals en van resultar beneficiàries.
2. No obstant això, atenent el principi de concurrència competitiva, la priorització de les sol·licituds completes dels sol·licitants amb grau i nivell de dependència que no estiga en vigor o bé que no siguen dependents s'efectuarà segons el criteri següent:
a) En primer lloc, els beneficiaris que tinguen valoració de dependència en grau 1, nivell 1. En cas d'empat, es considerarà la puntuació que resulte de la valoració de la situació de dependència.
b) En segon lloc, les persones no dependents o no valorades atenent la data de presentació de la sol·licitud de ratificació.
Article 11. Òrgans competents per a la instrucció i resolució d'expedients
1. En cada direcció territorial de Benestar Social es crea una comissió tècnica instructora, integrada per un/a cap de servici, el/la cap de la Secció de la Tercera Edat i un/a tècnic/a designat pel director territorial, que tindrà com a missió l'avaluació de les sol·licituds d'acord amb els criteris establits en esta convocatòria i formularà la proposta dels expedients complets valorats a la comissió de valoració de la Direcció General d'Acció Social i Majors.
La comissió tècnica instructora vetla pel compliment del principi de concurrència competitiva en els expedients valorats d'acord amb els criteris establits en l'article 10 d'esta orde.
2. En la Direcció General d'Acció Social i majors es crea la comissió de valoració, composta per:
a) El subdirector general d'Acció Social i Majors.
b) El cap del Servici de Gestió de Centres de Persones Majors.
c) El cap de secció.
d) Dos tècnics designats per la directora general d'Acció Social i Majors.
La comissió esmentada ha d'analitzar les propostes formulades per cada direcció territorial i ha de proposar a l'òrgan competent per a la concessió de les ajudes la llista de beneficiaris de les ajudes que es regulen i convoquen en esta orde amb el límit del crèdit aprovat i la proposta de concessió de les ajudes.
Article 12. Resolució
1. Es delega per a la facultat de resolució de les sol·licituds d'ajudes regulades en esta orde la directora general d'Acció Social i Majors, d'acord amb la Resolució de 27 de febrer de 2009, del conseller de Benestar Social i vicepresident tercer del Consell, sobre la delegació per a l'exercici de competències en òrgans de la conselleria (DOCV 5.967, 04.03.2009).
2. La resolució ha d'especificar el preu de la plaça per a la qual es concedix l'ajuda, l'import que correspon abonar al sol·licitant en concepte d'aportació personal i l'import de l'ajuda que concedix la Generalitat per a sufragar l'estada.
3. Amb caràcter general, les ajudes concedides tenen efectes econòmics des del dia 1 de gener de 2013, amb independència de la data de la resolució.
4. El termini màxim per a resoldre i notificar les resolucions sobre les sol·licituds d'ajudes previstes en esta orde és de sis mesos, comptadors des de la data en què es facen públics, mitjançant una resolució de la consellera de Benestar Social, els crèdits que financen estes ajudes, així com la quantia d'estos.
Si transcorre el termini esmentat abans sense que s'haja notificat una resolució expressa, les persones interessades, en aplicació al que disposa l'article 55 de la Llei 9/2001, de 27 de desembre de la Generalitat, de Mesures Fiscals, de Gestió Administrativa i Financera i d'Organització de la Generalitat, poden entendre desestimades les sol·licituds per silenci administratiu, cosa que no impedix que subsistisca l'obligació legal de resoldre expressament la petició formulada.
5. Totes els alteracions de les condicions tingudes en compte per a la concessió de la subvenció i, en tots els casos, l'obtenció concurrent de subvencions o ajudes atorgades per altres administració públiques o ens públics o privats, pot donar lloc a la modificació de la resolució de concessió.
6. Per tal de complir el que establix l'article 18.3.c, de la Llei 38/2003, de 17 de novembre, General de Subvencions, les resolucions de concessió d'ajudes s'exposaran en les direccions territorials de Benestar Social.
7. Una vegada esgotat el crèdit consignat, no pot dictar més resolucions la directora general d'Acció Social i Majors a l'empara d'esta orde, circumstància que s'ha de publicar en el Diari Oficial de la Comunitat Valenciana.
Article 13. Causes de denegació
Són causes de denegació de les ajudes:
a) Tindre recursos econòmics suficients.
b) Tindre una plaça pública o concertada.
c) Disposar d'una prestació econòmica vinculada per a la mateixa finalitat, sense perjuí del que preveu la disposició transitòria segona d'esta orde.
Article 14. Causes d'extinció de l'ajuda.
Són causes d'extinció de les ajudes:
a) La defunció.
b) La renúncia expressa a l'ajuda concedida.
c) L'obtenció d'una plaça pública o concertada.
d) Una resolució de desistiment sense efectes de l'ajuda concedida per no fer-ne ús en un centre de dia en el termini d'un mes a partir de la data de la notificació.
e) Haver sigut sancionat amb l'expulsió en algun dels centres de dia adherits al bo d'acord amb el que establix l'Estatut d'Usuaris de Centres.
Article 15. Recursos contra resolucions i actes administratius
Contra les resolucions de concessió o denegació d'una ajuda pot interposar-s'hi potestativament un recurs de reposició davant del mateix òrgan que ha dictat la resolució, en el termini d'un mes, comptador des de l'endemà de la notificació, d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé pot interposar-s'hi directament un recurs contenciós administratiu davant la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos, comptador des de l'endemà de la notificació, d'acord amb el que disposen els articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa.
CAPÍTOL III
El pagament i la justificació de les subvencions
Article 16. Forma de justificació i pagament de les ajudes
La forma de pagament, llevat que la llei de pressupostos per a l'exercici 2013 dispose una altra cosa, s'ajustarà a la manera següent:
1 Els beneficiaris de les ajudes regulades en esta orde les rebran per mitjà de la deducció de l'import de la factura mensual de l'estada, que abonarà la Generalitat directament als centres en què es troben atesos els beneficiaris.
2. A este efecte, els centres que atenguen beneficiaris d'estes ajudes presentaran, mensualment, en les direccions territorials de Benestar Social, la justificació, per mitjà de la llista dels noms dels residents que tinguen acollits durant el mes immediatament anterior, juntament amb les factures, a les quals han d'adjuntar la conformitat de la prestació del servici per part del beneficiari, excepte la corresponent al mes de desembre de 2013, la qual es presentarà referida als beneficiaris atesos en el centre l'1 de desembre de 2013. S'ha de presentar la documentació del mes de desembre abans del 15 de gener de l'any 2014.
3 La liquidació a què es referix el paràgraf anterior es podrà efectuar també telemàticament, utilitzant els instruments informàtics que per a això pose a disposició dels centres la Conselleria de Benestar Social. En el cas d'efectuar les liquidacions per este últim procediment, hauran d'estar ben firmades pel representant del centre, i certificades per la direcció territorial de Benestar Social corresponent.
4. Efectuada la liquidació per qualsevol dels procediments indicats, la direcció territorial de Benestar Social comprovarà les factures i aprovarà la documentació presentada, verificarà el compliment de la finalitat que se subvenciona i emetrà la certificació corresponent. La Conselleria de Benestar Social reconeixerà l'obligació i farà proposta de pagament a favor de cada un dels centres prestadors del servici, després de la liquidació mensual que pertoque, atenent les altes i les baixes que s'hagen produït.
5. En els casos d'alta o baixa durant el mes, per qualsevol motiu, d'un beneficiari, la proposta de pagament al centre de dia es prorratejarà pel nombre de dies reals en què el beneficiari haja sigut atés.
6. En el cas que un beneficiari d'estes ajudes siga ingressat en un centre hospitalari, el centre de dia continuarà rebent el cent per cent de les quantitats íntegres/diàries que corresponguen, com a reserva de la plaça.
Si durant el període que dure l'hospitalització, el sol·licitant o la família manifesten de forma expressa el desig de no tornar al mateix centre, s'entendrà que hi causa baixa en el moment en què el centre reba la comunicació per escrit, i percebrà la quantia del cent per cent del preu de la plaça amb el límit màxim de la data assenyalada. Pot, conseqüentment, disposar-ne per a un altre usuari.
7. Es podrà dictar una resolució de desistiment sense efecte, minoració i, si és el cas, de reintegrament de les quantitats rebudes, d'acord amb el que establix l'article 37 de la Llei 38/2003, de 17 de novembre, General de Subvencions.
El procediment s'iniciarà d'ofici com a conseqüència de la iniciativa pròpia de l'òrgan competent, d'una orde superior, de la petició raonada d'altres òrgans o de la formulació d'una denúncia.
El termini màxim per a resoldre i notificar la resolució procedent serà de sis mesos comptador des del moment en què s'incoa l'expedient de desistiment sense efecte o minoració.
Quant al procediment de revisió, les quantitats que s'hagen de reintegrar tindran la consideració d'ingrés de dret públic pel que fa al procediment aplicable a la cobrança.
CAPÍTOL IV
Centres
Article 17. Règim d'adhesió
Pel que fa a centres participants en el programa, requisits per a l'adhesió al Programa Bo Centre de Dia, obligacions dels centres adherits i admissió dels beneficiaris en els centres, es remet al que disposen els articles 16, 17, 18 i 19 de l'Orde de 13 de desembre de 2006, de la Conselleria de Benestar Social, per la qual convoca i regula el programa per a finançar estades en centres de dia per a persones majors dependents en l'any 2007 (DOGV 5.414, 26.12.2006).
Article 18. Trasllats
Els beneficiaris d'ajudes previstes en esta orde que, una vegada hagen ingressat en un centre, desitgen traslladar-se a un altre, podran fer-ho lliurement el dia 1 de cada mes, sempre que el centre de destinació estiga adherit a este programa.
DISPOSICIONS ADDICIONALS
Primera. Casos excepcionals
A fi de no perjudicar persones majors en situacions de gravetat social excepcional, que puguen afectar-los a elles o a les seues famílies, la directora general d'Acció Social i Majors, a proposta de les comissions tècniques a què es referix l'article 11 d'esta orde i atés l'informe social o la documentació que ho acredite, podrà resoldre de forma motivada estes ajudes encara que falte algun dels requisits establits en esta orde. En tots els casos, ha de constar en l'expedient, clarament, la referència al supòsit de què es tracte i la dificultat de satisfer la necessitat plantejada, atenent completament els requisits assenyalats, que en cap cas seran els relatius a la capacitat d'aportació econòmica del beneficiari.
Segona. Normativa supletòria
En tot allò no regulat en esta orde, cal ajustar-se al que disposen la Llei 38/2003, de 17 de novembre, General de Subvencions, i el Decret Legislatiu de 26 de juny de 1991, de la Generalitat, pel qual aprova el Text Refós de la Llei de la Hisenda Pública de la Generalitat.
Tercera. Notificació a la Comissió Europea
Les prestacions concedides per mitjà d'esta orde no s'han de notificar a la Comissió Europea, perquè no tenen tots els requisits de l'apartat 1 de l'article 107 del Tractat de Funcionament de la Unió Europea, ja que els destinataris finals de la concessió són persones físiques.
DISPOSICIONS TRANSITÒRIES
Primera. Actualització de prestacions
Els beneficiaris del Programa Bo Centre de Dia de 2012 que, a l'entrada en vigor d'esta orde, tinguen reconeguda la situació de dependència en grau III, grau II o grau I nivell 2 i, per tant, tinguen homologada l'ajuda a la prestació vinculada al servici del Sistema d'Atenció de la Dependència, en els termes de la disposició transitòria quinta de l'Orde 21/2012, de 25 d'octubre, de la Conselleria de Justícia i Benestar Social, per la qual regula els requisits i les condicions d'accés al programa d'atenció a les persones i a les famílies en el marc del Sistema per a l'Autonomia i Atenció de la Dependència a la Comunitat Valenciana, hauran d'aportar un document d'autorització d'accés a dades del beneficiari i de les persones que formen part de la unitat familiar, d'acord amb el model previst en esta orde (annex 2), a fi de determinar l'import de les prestacions corresponents a 2013.
Segona. Homologació del sistema Bo Centre de Dia al Sistema d'Atenció a la Dependència
1. Des de l'entrada en vigor d'esta orde, les ajudes públiques atorgades per la Conselleria de Benestar Social que establix tindran la consideració de prestacions econòmiques vinculades al servici per a les persones respecte a les quals les resolucions de reconeixement de la situació de dependència de grau III o grau II, i el seu programa individual d'atenció establisca com a prestacions més adequades a la seua situació personal els servicis d'atenció en un centre de dia, d'acord amb el que establix la Llei 39/2006, de 14 de desembre, de Promoció de l'Autonomia Personal i Atenció de les Persones en Situació de Dependència.
2. Les persones a qui el programa individual d'atenció reconega el dret a este tipus de prestacions econòmiques, però tinguen supeditada l'efectivitat del dret al calendari d'implantació previst en la disposició final primera de la Llei 39/2006, de 14 de desembre, mantindran la condició de beneficiàries de les ajudes previstes en esta orde fins que no es produïsca l'efectivitat del dret a obtindre la prestació econòmica vinculada al servici, sense perjuí del que establix l'article 10.2 d'esta orde.
DISPOSICIONS FINALS
Primera. Tramitació anticipada
1. L'eficàcia d'esta orde queda condicionada a l'existència de crèdit adequat i suficient en la línia de subvenció T6304 del programa pressupostari 313.60 del pressupost de la Generalitat per a l'any 2013.
2. Una vegada aprovats els pressupostos de la Generalitat per a l'any 2013, mitjançant una resolució del conseller es donarà publicitat al programa i a la línia pressupostària que finançaran les ajudes.
Segona. Instruccions de desplegament
Es faculta la Direcció General d'Acció Social i Majors perquè dicte les instruccions necessàries per a desplegar esta orde.
Tercera. Entrada en vigor
Esta orde entra en vigor l'endemà de la publicació en el Diari Oficial de la Comunitat Valenciana.
Quarta. Recursos
Contra l'orde de convocatòria, que posa fi a la via administrativa, s'hi pot interposar, potestativament, un recurs de reposició en el termini d'un mes, comptador des de l'endemà de la notificació, d'acord amb els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, o bé s'hi pot interposar directament un recurs contenciós administratiu davant la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos, comptador a partir de l'endemà de la publicació, d'acord amb el que disposen els articles 10, 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa.
València, 28 de desembre de 2012
La consellera de Benestar Social,
ASUNCIÓN SÁNCHEZ ZAPLANA